**ÅRSMELDING**

**FOR**

**ÅRET 2019**

** **

**VANSE KIRKE VESTBYGDA KAPELL**

**01. 03. 2020**

**I**

**VESTBYGDA KAPELL**

**ÅRSMELDING FOR LISTA MENIGHET 2019**

I årsmeldingen gjennomgås aktiviteter og resultater i Lista menighet. Det er et stort og omfattende arbeid som utføres av ansatte og mange frivillige i menigheten. Det er med på å skape mye positivt og godt å glede seg over gjennom året og alle som bidrar på hver sin unike måte fortjener en stor takk.

**MENIGHETSRÅDET**

Menighetsrådet har hatt 10 møter, hvorav ett var telefonmøte, og har behandlet 76 saker.

Arbeidsutvalget har hatt 9 møter og har behandlet 44 saker.

**PERSONALSITUASJONEN**

Følgende er ansatt i Lista menighet:

**Marie Madeleine Ramampiaro Hansen** – hjelpeleder konfirmantarbeid (ansvar for ledelse) 10% stilling.

**Sigurd Fossland** - hjelpeleder konfirmantarbeid (ansvar for det musikalske) 10% stilling.

Ovennevnte stillinger dekkes gjennom givertjeneste.

**Svanhild Frøkedal** - diakon 50% stilling (permisjon 30% siste kvartal).

**Elen Kristin Meberg Seim** - trosopplærer 80% stilling. Sluttet i juni.

**Anniken Helèn Bang-Olsen** – trosopplærer 50% stilling fom 01.12.

Ovennevnte stillinger dekkes gjennom statlige midler og givertjeneste.

Presteressurser:

**Runar Foss Sjåstad** - sokneprest 100% stilling (sykmeldt).

**Kjell-Arve Vidringstad** – spesialprest 40% stilling.

**Paul Daasvand** – vikarprest for soknepresten 70% stilling.

**Hilde Sirnes** – vikarprest konfirmantarbeidet 20% stilling.

**Sigurd Skjelsbæk**, **Reidulf Krossli Ljøkjell** og **Geirulf Grødem** har også medvirket som vikarprester ved enkelte gudstjenester.

Følgende er ansatt i Farsund kirkelige fellesråd, men virker inn mot menigheten:

**Greetje van der Wal** - organist 80% stilling.

**Bryan Breidenthal** - organist 40% stilling.

**Villy Andersen** - kirketjener 30% stilling. Sluttet i august.

**Terje Larsen** – kirketjener 30% stilling – overtok etter Villy Andersen.

**Ellen Cathrine Jørgensen** - sekretær 80% stilling (10% refunderes av Agder og Telemark bispedømmeråd pga reduksjon i prestestilling).

**STATISTIKK**

|  |  |  |  |  |  |
| --- | --- | --- | --- | --- | --- |
| **Kirkelig handling** | **2019** | **2018** | **2017** | **2016** | **2015** |
| Antall dåp (bosatt i soknet) | 33 | 61 | 28 | 45 | 38 |
| Antall vigsler | 7 | 8 | 3 | 13 | 11 |
| Antall gravlegginger | 36 | 46 | 68 | 58 | 53 |
| Antall utmeldinger | 11 | 11 | 19 | 38 | 15 |
| Antall innmeldinger | 3 | 3 | 4 | 1 | 1 |

**GUDSTJENESTEN**

Antall gudstjenester som er holdt er totalt 67, hvorav 6 utenom søndag/helligdager. En gudstjeneste ble gjennomført på Listaheimen. Gudstjenesten på Søndagsskolens Dag ble i 2019 holdt i regi av Misjonskirken.

Flere frivillige deltar i forbindelse med gudstjenesten. I Vestbygda kapell fungerer frivillige som kirketjenere/klokkere/kollektører og medliturger samt teknikere som styrer lyd og bilde. I Vanse er det klokkere, medliturger og kirkeverter/kollektører. Det er også flere som stiller opp med kirkekaffe i begge kirkene samt kirkemiddag noen ganger i året i Vestbygda kapell ifm Gubbagudstjenestene og Storsøndager. I konfirmantplanen er det lagt opp til at konfirmantene involveres i 2 gudstjenester i løpet av konfirmantåret der de fungerer som kirkeverter, medliturger osv. Dette ser vi på som svært positivt og konfirmantene ser ut til å syns det er spennende å medvirke.

Den kommunale lønnen til klokkeren og kirketjeneren i Vestbygda går til Framtidsbygget, mens lønnen til den frivillige klokkeren i Vanse går til menighetsrådet. Flere av listene for frivillig arbeid organiseres av frivillige. Det er et felles gudstjenesteutvalg for Vestbygda og Vanse, men dette har ikke vært aktivt i 2019.

**SANG OG MUSIKK - Greetje van der Wal**

**Konserter i Vanse kirke**

08.07. Svartehavets Don Kosakk kor.

24.07. Gospel Natt sommerkonsert med Ingrid Arthur.

12.10. Haderslev domkirkes drengekor/Vanse Guttekor – Deo Gloria.

03.11. Minnekonsert på Allehelgensdag. Denne konserten er et samarbeid mellom prestene, diakonene og organistene i prestegjeldet og veksler mellom Vanse kirke og Frelserens kirke.

11.12. Vår Jul - Gaute Ormåsen, Christian Ingebrigtsen, Maria Arredondo, Torstein Sødal og Tine Thing Helseth.

18.12. Vanse Brass Julekonsert.

28.12. Sangkoret Nordvesten Romjulskonsert.

**Konserter i Vestbygda kapell:**

06.03. Musikkandakt Askeonsdag i samarbeid med Wim Treurniet, Paul Daasvand og Svanhild Frøkedal.

05.07. Sommerkonsert i samarbeid med Wim Treurniet og billedkunstner Alfred Vaagsvold.

Organist Greetje van der Wal spiller på gudstjenester og kirkelige handlinger i Vanse kirke, Herad kirke og Vestbygda kapell. Hun deltar med pianomusikk på ukentlige andakter på Listaheimen sammen med prest/diakon og spiller piano på månedlige formiddagstreff for eldre i Menighetssenteret eller Framtidsbygget.

02.04. Spilte på fest på Listaheimen arrangert av Lista Bygdekvinnelag.

20.10. Spilte på høstfest i Framtidsbygget arr. av diakonen.

**MUSIKKUTVALGET** består av John Stanley Martinsen, Dag Sandnes, Mathias Lorentzen, Sverre

Sandnes, Bryan Breidenthal og leder Greetje van der Wal.

Musikkutvalget skal fungere som et forum for tanker og innspill, rammen er at det skal være

samsvar mellom ressurser og aktiviteter.

**SANG OG MUSIKK - Bryan Breidenthal**

Musikkarbeidet i Vestbygda kapell i 2019 var preget av varierte musikkstiler som kunne oppleves både i gudstjenester og i konserter som ble holdt. Ungdomskoret Voices, lovsangsteamet, Vest-Agder kammerkor, ungdomskoret Sundtianerne og Vanse Guttekor—Deo Gloria var blant de som bidro på gudstjenester og konserter. Tradisjon tro spilte Borhaug musikkorps under gudstjenester i Vestbygda kapell både 17. mai og på julaften.

Som organist i Vestbygda kapell var Bryan hoved- eller medansvarlig arrangør for følgende konserter i regi av Lista menighet i løpet av året:

07.04. Konsert med Oddbjørn Stakkeland (trompet og klaver) i Vestbygda kapell i samarbeid med Alfred Vaagsvold og Galleri Lista Fyr.

12.10. Konsert med Haderslev domkirkes drengekor og Vanse Guttekor—Deo Gloria i Vanse kirke.

16.10. Konserten Cello Brilliante med cellisten Agate Ozoliņa og pianisten Ilze Jaunzeme i Vestbygda kapell i samarbeid med ”Onsdag i Framtidsbygget”.

23.12. Res miranda—en norsk julevandring i samarbeid med Vanse Guttekor—Deo Gloria og ungdomskoret Sundtianerne (konserten ble også holdt i Frelserens kirke, Farsund, 21.12).

Følgende musikkarrangement ble holdt i Vestbygda kapell arrangert av en tverrkirkelig komité:

02.11. Gaither-kveld med sang og musikk av Anita Hernes og Tom Magnussen fra Vennesla m/band. Amalie Bjørnestad fra Vanse sang som et flott lokalinnslag.

Spilleoppgaver i Vestbygda kapell i år har hovedsakelig vært ivaretatt av Greetje van der Wal, vikar Per Inge Almås og Dag Sandnes. Sigurd Fossland har ledet konfirmantenes musikkarbeid. Menigheten hadde også gleden av salmekvelder som Per Inge Almås holdt i kapellet. En stor takk til alle som beriket menigheten gjennom deres musikalske bidrag.

Bryan er fortsatt i 10% uføretrygd fra spilleoppgavene i sin 40% stilling som organist i Vestbygda kapell. Arbeidsfordelingen på de resterende 30% er:

10% møter/utvalg/administrasjon/konsertarrangering/trosopplæring;

20% guttekorarbeid.

Følgende stillinger finansieres av andre, men lønnes over Fellesrådet:

5% guttekorarbeid og administrasjon finansiert av guttekoret selv;

10% prosjektarbeid finansiert av Ung kirkesang (nasjonale guttekorprosjekt).

**DIAKONI**

Diakoniarbeidet i menigheten er godt innarbeidet. Mange frivillige gjør en stor og uvurderlig innsats som blir satt stor pris på.

Andre onsdag i hver måned arrangerer Lista menighet Formiddagstreff. Treffet er et sosialt møtested der Guds ord blir forkynt, det er sang, noen har opplesing og det serveres god mat. Flere gode hjelpere har vært med i mange år og stiller opp så sant de kan. Stor takk til dere! Det hadde vært hyggelig om noen flere kunne tenke seg å hjelpe med smøring av mat, koking av kaffe og dekking av bord!

 Alle som fyller 80 år får en hilsen fra menigheten. Diakonen og diakoniutvalget går på besøk.

Hvert år får alle som har mistet en av sine nærmeste det siste året, en spesiell invitasjon til Allehelgensdagens gudstjeneste og konsert. I tillegg til gudstjenesten den dagen er det konsert i Vanse eller Farsund kirke om kvelden. Presten og diakonen er alltid tilgjengelig for samtaler og menigheten har tilbud om sorggrupper.

Institusjonsbesøk på Listaheimen og Minde Bofellesskap er en del av det diakonale arbeidet. DNK har andakt på Listaheimen hver torsdag kl. 12. Diakonen har kontakt med Frivilligsentralen og kommunens «koordinator av eldre beboere sine behov» bla. med tanke på besøk. Menigheten har flere frivillige som i tillegg til diakonen bruker mye tid på å besøke personer i hjemmene og på Listaheimen.

Hver sommer i juli holdes det «åpen kirke». Frivillige er verter og viser rundt i kirken. Mange er takknemlige for muligheten til å komme inn i kirken. Asbjørn Skøien har laget en historisk oversikt om kirken som er veldig nyttig og er mye brukt i disse sommerukene. Tilbudet falt ut i 2018 pga. oppussing av Vanse kirke. Vi prioriterte å ta opp igjen tilbudet sommeren 2019.

Diakonen deltok på Lista Marked.

Verdensdagen for psykisk helse markeres hvert år i oktober. Farsund og Vanse har et samarbeid om den dagen. Diakonen er med i komiteen.

Diakoni er kirkens omsorgstjeneste. Gjennom diakoni når menigheten ut til mange som av ulike grunner ikke har mulighet eller ønsker å delta i gudstjeneste eller andre arrangement i regi av menigheten. Diakoni er vårt fellesansvar som menighet og vi kan alle gjøre en forskjell i de møtepunktene den enkelte av oss har!

Noen tiltak som diakoniutvalget ønsker å starte opp har blitt satt på vent p.g.a. diakonens sykemelding i høsten 2018 til mars 2019. Høsten 2019, fra september til ut desember, hadde diakonen permisjon i 30% av stillingen. I permisjonstiden ble det jobbet 20% mest inn mot beboere på Listaheimen og hjemmebesøk. Diakoniutvalget hadde et utvidet ansvar i permisjonstiden til diakonen.

Diakoniutvalget Lista menighet 2019: Kirsti Olsen (formann), Victor Pedersen, Bjørg Pedersen, Bernt Arnt Heskestad, Maria Lervik (fra menighetsrådet) og Svanhild Frøkedal.

**MISJON**

Torsdag 7. mars var det misjonskveld på Menighetssenteret i Vanse. Sverre Jakobsen fra NMS holdt foredrag over temaet "Misjon i vår tid". Dette var et samarbeid mellom NMS foreningene på Lista og Lista menighet og vi hadde mat og åresalg.

Søndag 28. april var det gudstjeneste med fokus på misjon og arbeidet på Madagaskar ved Sverre Jakobsen fra NMS. Vi fikk brosjyrer og bladet Misjonstidende.

Menigheten oppfordres til å gå inn på nettsiden [www.listamenighet.no](http://www.listamenighet.no/), klikke på menighetens misjonsprosjekt og se hva som skjer på Madagaskar. Der kan en også se hvor mye menigheten har gitt til prosjektet inneværende år.

**TROSOPPLÆRINGSARBEIDET OG TROSOPPLÆRINGSUTVALGET (TU)**

På våren ble følgende aktiviteter avholdt:

- Reunionfest for fjorårets konfirmanter

- 11-årsbibel: utdeling i Vanse og Borhaug samt bibelsamling

- Onsdagsklubben-KIDS for 2. klassinger: 5 samlinger i Vanse og Vestbygda

- Babysang: 10 samlinger

- Tårnagenthelg for 3. klassingene i mars

- 5-årsklubben: 3 samlinger i april

- Småbarnssang for 1-3-åringene: 3 samlinger i mai

- Kickstartfest for kommende konfirmantkull

Elen Kristin sluttet i stillingen som trosopplærer i juni. Fra 1. desember ble Anniken Helèn Bang-Olsen ansatt som trosopplærer i 50% stilling.

Trosopplæringsutvalget (TU) bestod av følgende medlemmer våren 2019: Nina Christine Foss Sjåstad – leder Elen Kristin Meberg Seim - trosopplærer Anita Grip Danielsen Ingrid Frøsland John Stanley Martinsen - representant menighetsråd Berit Yttri - representant menighetsråd

TU prøver å treffes en gang i halvåret og ellers ved behov, og på våren ble det holdt et møte 27. mai. På TU snakker en gjennom tiltak som har vært og ser frem mot de nye tiltakene som skal settes i gang. TU er en veldig god hjelp for trosopplærer, sammen med mentortjenesten, for å gjennomføre trosopplæringsplanen.

**KONFIRMANTENE 2019/2020**

**Våren 2019** var det 24 konfirmanter som alle ble konfirmert i Vanse kirke. Konfirmantpresten for konfirmasjonsdagen og resten av konfirmantåret var Kjell-Arve Vidringstad, bortsett fra på Knabenleiren. Her var Hilde Sirnes vikar for Kjell-Arve. Nesten alle konfirmantene, samt ungdomsledere, deltok på leiren.

I løpet av våren var konfirmantene med på storsamlinger i Framtidsbygget, med diverse temaer som «Døden/Evig liv» og «Hvem stoler du på?». I tillegg var de med på flere gudstjenester, deriblant Solidaritetsgudstjeneste. Konfirmantene var også med på å samle inn penger til Kirkens Nødhjelps Fasteaksjon. Konfirmantene var med på sofagrupper, dvs mindre grupper som møtes hos fantastiske voksenledere. Da det kun var en konfirmant fra Borhaug ble alle konfirmert i Vanse kirke.

**På høsten 2019** ble Hilde Sirnes ansatt som vikarprest med ansvar for et konfirmantkull som var nesten dobbelt så stort som året før – 49 konfirmanter meldte seg på. Hun forteller at det var en meget aktiv og engasjert gjeng fra første samling.

Supernatt i Listahallen ble endret til å vare fra kl. 20 til 03. Det opplevde lederne fungerte meget godt. Det ble lettere å ha et tett og aktivt tilbud hele tiden, og konfirmantene var også mer «på» gjennom hele samlingen. Det var nok noen av konfirmantene som hadde gledet seg til å «døgne», men det vil bli en endelig evaluering på dette ved avslutning av konfirmantåret.

På foreldremøte ble planen for høsten tatt opp, og det ble informert om at det kanskje ble endringer underveis pga Hildes litt ustabile reisejobb. Det var utrolig positive og samarbeidsvillige foreldre.

Ellers var det litt vanskelig å få nok sofagruppeledere siden konfirmantkullet ble så stort. Gruppene var faktisk ikke helt på plass før mot slutten av november så en gruppe måtte ha 2 samlinger i januar for å ta igjen de andre. Men, for en positiv og flott sofaledergjeng! Hilde samlet dem til et møte om tema og opplegg, og de delte erfaringer og gode leker/spill som fungerte samlende.

Ellers forteller hun at også ungdomslederne er helt uunnværlige og at Marie Madeleine Ramampiaro Hansen og Sigurd Fossland gjør en særs viktig jobb, men at også hele gruppa bidrar på en flott måte. Konfirmantene nås mye nærere med dem som gruppeledere/lovsangsteam mm. Sigurd er opptatt av å velge musikk ut ifra hva konfirmantene pleier å synge med på. I bandet har han med en flott gjeng med både ledere og to konfirmanter, totalt ni stykker bestående av to sangere, en trommeslager, en trommeslager til som også spiller kassegitar, to el-gitarister, han selv som bassist, en på piano og en tekniker.

Strukturen på fellessamlingene/undervisningsstrukturen har blitt endret noe. Konfirmantene deles i to grupper, og på fellessamlingene går det en runde med undervisning, gruppeoppgaver og lek. Undervisningen blir mer aktiv, nær og ærlig når gruppen er mindre. Det er så å si ikke problemer med å holde ro/engasjement som følge av dette.

I 2018 startet aktivitetsgrupper opp igjen slik at konfirmantene kunne få litt erfaring fra frivillig arbeid i menigheten og annet kristent arbeid. Fom høsten 2019 ble det kun tilbudt 3 aktiviteter da det krever mye administrasjon: Kirkekaffegruppe, Yngresgruppe og synging med Voices. Tilbakemeldingene fra kirkekaffeansvarlige og Lloyd Frestad som har trofast drevet Yngres siden 1987 er utelukkende gode – konfirmantene er flinke, hjelpsomme og samvittighetsfulle!

Til slutt må det formidles at det har vært stort engasjement og deltakelse på de obligatoriske gudstjenestene denne høsten. 3 ønsket å være med som medliturger, og flere andre bidro som kollektører, kirkeverter mm.

En STOR takk rettes til ALLE som har vært involvert i konfirmantarbeidet gjennom hele 2019, enten de lager mat, leder sofagrupper, underviser eller har ansvar for konfirmantene i aktivitetsgrupper. Dette viktige arbeidet hadde vært umulig uten dere!

**SØNDAGSSKOLENE**

**Vanse søndagsskole** er for tiden ikke i virksomhet på grunn av mangel på leder.

**Borhaug søndagsskole** hadde i 2019 ca. 35 medlemmer, men oppmøtet varierte litt. Det var samlinger på Betlehem Brekne under hovedledelse av Åse Lervik som hadde med seg fem medledere. Sammen ønsker de å fortsette å gi det viktigste til barna og oppfordrer alle til å være med å be for søndagsskolearbeidet.

**Stave-Langeland mandagssøndagsskole** hadde i 2019 4 innskrevne medlemmer som syntes det var kjempegøy å komme på samlingene. Derfor fortsettes dette viktige arbeidet. Samlingene fant sted annenhver mandag på Langeland bedehus fra kl. 17. til kl. 18. Janet Penne var hovedleder og Astrid Mikalsen og Hans Olav Penne var med som ledere. Hans Olav styrte også teknikken.

Lista søndagsskoleforening er oppløst og finnes ikke lenger, men Mandagssøndagsskolen er med på ‘Søndagsskolens Dag’ hvert år som er felles for hele Farsund kommune. Janet Penne leder en hovedkomité som representerer alle søndagsskolene. Hvert år blir det tatt opp offer i en av kirkene på Lista som fordeles på søndagsskolene. Vi er svært takknemlige for denne gaven.

Tekstopplegget og søndagsskolebladet, som heter ‘Barnas’, er en stor kostnad for en liten mandagssøndagsskole. Selv om vi har det på en mandag vi det jo alltid være ‘søndagsskole’!

**GUBBA**

Gubba har i løpet av året 2019 hatt følgende aktivitet:

Planlagt og vært aktive på 4 Gubbagudstjenester i Vestbygda kapell;

Deltatt på Storsøndag i Framtidsbygget;

3 kirkemiddager i Framtidsbygget;

Påsketur med Egghunting til Nesheimsanden.

Påsketuren til Nesheim har blitt en svært tradisjonsrik tur med «slå ball» mellom barn og voksne og Egghunting som de faste populære aktivitetene.

Kirkemiddagene er veldig godt mottatt av menigheten. Her må vi virkelige berømme den mannsterke kjøkkengjengen som bidrar til de velsmakende middagene som menigheten får nyte godt av.

**GUBBA DANSEGRUPPE**

Gubba Dansegruppe har hatt samling/øvelse hver torsdag fra klokken 14 til 15.30 på våren bortsett fra i skolens ferier. Øvelsene har foregått i Vestbygda kapell, mens vi har spist sammen i Framtidsbygget tilknyttet kapellet. En av de eldste ungdommene har hatt ansvar for innlæring av nye danser.

På våren deltok dansegruppen på 1 gudstjeneste i kapellet og på Lista Marked.

Det har vært voksne med som har hatt ansvar for samlingene. På våren var det 7 betalende medlemmer. Fra og med sommeren tok dansegruppen en pause.

**FRAMTIDSBYGGET**

Framtidsbygget har også dette året blitt brukt til aktiviteter og arrangement som en viktig del av menighetsarbeidet. Gjennom uka finner det sted korøvelser, komité-/utvalgsmøter, trosopplæring, konfirmantarbeid, dansegruppe, lagekvelder, kirkekaffe/middag, bibelgruppekvelder, barnehage/skolebesøk samt andre arrangementer. Det har også vært noe privat utleie til konfirmasjon, dåp og annet. Det er gledelig at så mange gjør bruk av bygget gjennom hele året!

Årets «nykommer» er «Onsdag i Framtidsbygget». Det er sosiale samlinger med variert tema og innhold hver onsdag kl. 19. Dette året har vi hatt filmkvelder, lagekvelder, salmekvelder, temakvelder, spillekveld, quiz, bibellesekvelder, hyggekvelder mm. Kveldene har fått en varm mottakelse og folk gir hyggelige tilbakemeldinger på at disse kveldene er viktige for dem og for fellesskapet.

Også dette året har vi hatt flere populære Storsøndager, hvor menigheten samles etter gudstjeneste til kirkemiddag. Middagene preges av gode spennende supper, trivsel og samtaler.

Det har i løpet av året kommet inn ca. kr. 466000,- til Framtidsbygget. Pengene er i hovedsak kommet inn gjennom givertjeneste, gaver, klokkertjeneste, kollekter, utleie, Hyggekvelder, adventskalender og Lista Marked.

I tillegg har det vært en dialog med alle private långiverne, hvor de ble forespurt om de ønsket å få tilbakebetalt lånet på det nåværende tidspunkt. Det betyr at vi har tilbakebetalt en del av de private lånene og hvor kr. 165 000,- av de private lånene er omgjort til gave i fjor. Så samlet i 2019 har det kommet inn totalt 631 000,- til Framtidsbygget.

Tusen takk til alle som har bidratt med penger, dugnadsarbeid og positivitet for å få til et så flott resultat!

Mange legger ned mye engasjement, tid og ressurser i Framtidsbygget og det som skjer her, noe vi er ydmyke og takknemlige for. Vi ser frem til at Framtidsbygget fortsatt kan tjene menighetens arbeid!

**LISTA MARKED**

Rundt 700 personer var innom hangaren, samt omkring 80 frivillige bidro denne dagen. Barn, ungdom og voksne, Listafolk og tilreisende handlet brukte ting, bakervarer, påskepynt, håndlagede produkter, massevis av lodder, middag, kaker, kaffe og mye annet. Lykkehjulet svirret, barn fikk napp i fiskedammen, noen «egghuntet» og lette etter påskeegg. Det var eget drageverksted for barna, kunstkonkurranse og påskehyttekonkurranser.

Det var flotte musikalske innslag ved Trekkspillklubben, barnekoret Fyrlyset, Borhaug Musikkorps, Ole Z. Thorkildsen og Finn Qvale, Gubba dansegruppe og ungdomskoret Voices. Mange av de som besøkte markedet var der gjennom hele dagen, satt ved bordene, koste seg med mat og kjøpte lodd på åresalget. Her traff mange kjente og lyttet til innslagene fra scenen.

Årets store «event» var «Lista mot 1», inspirert av NRK programmet «Alle mot 1» som ble ledet av Sverre Sandnes og Svein Lervik. På scenen konkurrerte «1» mot publikum i hangaren. Publikum kunne sende inn svar digitalt og kjempet om flotte premier. Netto overskudd til Framtidsbygget ble over 130 000,- kroner.

**SPEIDERNE**

Vi driver speidergruppa slik som vi har gjort i mange år, med fokus på at speiderne skal bli glade i å være ute i naturen, og at de skal være greie med hverandre.

Som vanlig er det paragraf 4 i speiderloven vi er mest opptatt av: *§ 4 En speider er en god venn.*

Her er noen av aktivitetene vi hadde i løpet av 2019:

- Flere turer til leirområdet vårt v/Beiskevann - Søppelplukking på Nesheimsanden - Flere turer med kanopadling - Flaggheis og flaggborg på 17. mai (da begynner dagen for speiderne kl. 07.45 og avslutter ca. 16) - Tur til Lofjell, Storefjell, Skjoldnesveten mm. - Grilling under åpning av turstiene på Varbakk 19. mai - Overnattingstur til Laundal sammen med 1. Lyngdal speidergruppe 29.-30. mai - Kretsleir på Paulen gård i Vennesla - Sopptur i Kjørrefjordskogen - Overnattingstur til Beiskevann m/dugnad for oppgradering av gapahuken - Adventsgudstjeneste i Vanse kirke - Julekakebaking

- Juleavslutning m/risgrøt på Nodebakk med mørkegjømsel - Julemarked i Vanse sentrum.

Det gøyeste med speideren er nok uten tvil turene, enten det er overnattingsturer eller bare tur på vanlig speidermøte. Vi hadde en flott padletur fra Vanse sentrum ned Vansebekken den 28.08. Det var som om vi var på padlesafari i jungelen. Vi måtte sage trær som lå over bekken, padle oss gjennom en skog av siv som var så tett at det var så vidt vi klarte det og til slutt endte vi ute på åpent hav ved Nesheimsanden.

I 2019 hadde vi bare 2 helgeturer med overnatting, men til gjengjeld var vi på en ukes kretsleir på Paulen gård i Vennesla fra 27. juli til 3. august. Der var speiderne ute på haik (overnattingstur uten at vi ledere er med), og det var den natta på sommeren det regnet mest, men de klarte seg veldig bra. Da de kom tilbake til leiren fikk de varm kakao, brødskive med Nugatti og tørre klær. Den beste kommentaren i løpet av leiren: «Jeg la meg like godt med regnbuksa på, for soveposen var så blaut likevel.»

Vi har hatt besøk av flere «gamle» speidere både på speidermøter og på leir, og det synes vi som ledere er veldig stas.

I løpet av 2019 har vi hatt en nedgang i antall medlemmer, men det er for det meste rovere (som har flyttet på skole, begynt i lære osv.), så vi er relativt fornøyd med oppslutningen.

Medlemmene i Vanse speidergruppe pr. 31.12.2019 fordelte seg slik:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Alder  | 60+ | 50+ | 40+ | 20+ | 20 | 19 | 14 | 13 | 12 | Totalt |
| Antall | 1 | 2 | 1 | 1 | 3 | 1 | 3 | 5 | 11 | 28 |

Lederne: Mads Holsen, Thomas Adolfsen, Marius Martinsen, Malene Hauan Jensen, Michal Salvesen, Hilde Stave, Monica Martinsen, Tom-Johnny Karoliussen og gruppeleder Jan Martinsen.

**Er det noen som har lyst til å prøve seg på speideren, kan de bare ta kontakt med Jan.**

Gruppa har epost: 1vansespeidergruppe@gmail.com og Facebookside: 1.Vanse speidergruppe.

Jan Martinsen treffes på tlf 91689086.

Gruppa er registrert hos Norsk tipping, så hvis det er noen som tipper som vil gi sin «grasrotandel» til oss, kan dere registrere vårt organisasjonsnr: 911913062, så får vi noen kroner.

**MENIGHETSBLADET**

**1. REDAKSJON**

Redaksjonen består av: Synnøve Johanne Rydningen (redaktør), Hans Arne Rogn, Åsa Skogen Vaagsvold, Randi Lohndal Frestad, Victor Pedersen (fra nr. 3). Even Eftestøl (økonomiansvarlig), Elisabeth Rogn (korrektur).

**2. PRODUKSJON OG DISTRIBUSJON**

Vi har gitt ut 4 nummer i 2019. Bladet trykkes som før i farger, 36 sider, format 17+24, opplag 4200 stk. Snartrykk i Farsund står for layout og trykking. Fra og med nr. 2 har Schibsted overtatt størstedelen av distribusjonen. Posten leverer til Herad (Heia) og postboksene. Leiv Jan Meberg går ei rute i Elledalen hvor Schibsted ikke leverer. Det har vært en del innkjøringsproblemer med mangelfull levering. Vi er avhengig av tilbakemeldinger for å få rettet opp avvik. Vi håper det meste er på plass nå.

**3. REDAKSJONSMØTER**

Vi har et redaksjonsmøte for hvert blad. Elisabeth Rogn leser korrektur og Hans Arne Rogn legger i «Dropbox».

**4. ØKONOMIEN**

Layout/trykking 2019 kr. 113.942,- 2018 kr. 125.595,-
Distribusjon/porto 2019 kr. 35.880,- 2018 kr. 39.627,-
Gaver/annonseinntekter 2019 kr. 136.194,- 2018 kr. 184.073,-
 2018 kr. 17.851,- Overskudd

Tap (ikke betalte fordringer) 2019 kr. 6.500,-
underskudd 2019 kr. 13.628,-
Samlet tap 2019 kr. 20.128,- Dekkes med fondsmidler

Tallenes tale er klar: det er inntektene som svikter. I 2018 hadde vi en ekstraordinær gave fra Joker, Borhaug, på kr 25 000,-. Det sikret oss et lite overskudd. Overgangen fra 5 til 4 nummer samt skifte av distributør har gitt en samlet innsparing på kr 34.211,-, men på grunn av stort fall i gaveinntekter og utestående fordringer på annonser, går vi likevel med tap.

Økonomiansvarlig for Menighetsbladet, Even Eftestøl, har tatt opp som sak i Fellesrådet anbefaling om at det opprettes en komité som tar ansvar for arbeidet med annonsørene, både for å få inn utestående fordringer og for å skaffe nye annonsører. Menighetene har oppnevnt Bjørn Elle fra Farsund og Victor Pedersen fra Lista til dette arbeidet.

**KOR**

**BARNEKORET FYRLYSET** har som før hatt et flott og innholdsrikt år, men har underveis i året skiftet leder. Elen Kristin Meberg Seim sluttet som leder etter 10 trofaste år og stafettpinnen gikk videre til Camilla Tønnessen Skaara. Alle er veldig glade for at Camilla tok på seg denne oppgaven og at koret kunne fortsette, til glede for liten og stor.

Koret øvde fortsatt annenhver mandag fra kl. 17.00-17.45. De som ville ha gratis middag i forkant møtte kl. 16.30. Åse Lervik og Else Marit Eikeland stilte trofast opp og lagde middag til store og små. Ellers i lederstaben har Randi Eikeland Lid sluttet som leder og kasserer etter flere trofaste år og inn som ny leder har Miriam Efteland kommet til. Ragnhild Strømme og Monica Helen Stålesen var med som hjelpeledere og Harald Lervik styrte som før lyden. Økonomiansvarlig fra høsten av var Kim Tønnessen Skaara.

Pr. 31.12.19 var det 17 medlemmer i koret. Det har vært en god oppslutning på øvelsene. Fyrlyset har sunget ca. en gang i måneden og har vært med på to Gubbagudstjenester, ‘Syng jula inn’ og Storsøndag i kapellet, høstmarked, storsamling og søndagsskolens juletrefest på bedehuset. I tillegg sang barnekoret i Vanse kirke, på Lista Marked og på Listaheimen. De aller fleste av opptredenene er faste oppdrag som er gjengangere fra år til år.

Koret arrangerer to sosiale arrangementer i året, «karneval» og «HalloVenn». Dette er arrangementer der både foreldre, søsken og besteforeldre er invitert med. HalloVenn er i tillegg et helt åpent arrangement der alle som vil er velkommen.

For å opprettholde et stabilt antall kormedlemmer krever det at vi bevisst rekrutterer, siden ikke barna kommer helt av seg selv lenger. Håpet er at Fyrlyset kan opprettholdes i flere år til med ledere og en stabil medlemsmasse.

**VANSE GUTTEKOR – DEO GLORIA** hadde et aktivt sangår i 2019. Koret gjennomførte en konsertturné i California 14.-22. februar sammen med gjestesangere fra Sølvguttene. Under turnéen holdt koret konserter i fem forskjellige menigheter (inkl. Sjømannskirken i San Pedro) og sang under en gudstjeneste hos en av vertsmenighetene. Turen var en del av korets 40-årsjubileum tre år forsinket.

Her hjemme hadde koret 65 frammøtedager som inkluderte øvelser to ganger i uken pluss gudstjenester og konserter m.m. Koret var vertskap for en konsert i Vanse kirke med besøk av Haderslev domkirkes guttekor der begge kor fremførte egne repertoar og sang et par stykker felles. Koret sang på Listaheimen 27.11. og holdte sine tradisjonelle juleføringer av "Res miranda—en norsk julevandring” i Frelserens kirke 21.12. og i Vestbygda kapell 23.12.

Koret sang på gudstjenester i Vanse kirke 10.02., 08.09. og 01.12.

Koret sang på gudstjenester i Vestbygda kapell 14.04., 02.06 og 17.11.

En av korets egne medlemmer, Axel Johnsrud, vikarierte som dirigent på tre øvelser om våren og fem øvelser og en gudstjeneste om høsten mens korets faste dirigent tok igjen en del ferietid han hadde til gode. To av korets medlemmer og korets faste dirigent deltok på Ung kirkesangs guttekorsommerskole på Gjøvik. Koret fikk en ny aspirant i 2019 og arbeider videre med rekruttering bl.a. gjennom samarbeidsprosjekter med trosopplæringen i menigheten. Koret hadde 11 aktive sangere i 2019.

**UNGDOMSKORET VOICES** møttes hver onsdag på bedehuset klokken 19-21. Antall personer som kom varierte mellom 15-25. Her startet vi med en lek, før vi gikk videre til selve øvelsen. Ca. halvveis (klokken 20) tok vi pause hvor vi spiste mat som foreldre til medlemmer i koret hadde forberedt. Etter pausen øvde vi videre, før vi hadde en felles avslutning i ring. Noen onsdager i løpet av året har vi hatt andre sosiale aktiviteter istedenfor øvelse, som spillekveld eller lek ute.

Vi har opptrådd på diverse steder i løpet av året: på Lista Marked, Storsamling på Bedehuset, Hyggekvelder i Framtidsbygget og Høstfesten i Framtidsbygget. Vi har også vært med på å synge jula inn. I juni reiste koret på tur til Oslo/Jessheim for å besøke Jakob Furuseth og familien hans, som er gode venner av koret. På turen besøkte vi også Tusenfryd og vi opptrådte på gudstjeneste i den lokale kirken. I styret satt Emma Havaas Lorentzen, Linnea Tønnessen, Sigurd Fossland, Sander Stave Lorentzen, Elise Lervik og Marie Madeleine R. Hansen.

**MENIGHETSWEEKEND/FRIHELG**

De siste årene har det stort sett hvert år blitt arrangert menighetsweekend, eller såkalt frihelg, på Knaben i løpet av høsten. I 2019 ble denne helgen avholdt i begynnelsen av november. Vi var samlet nærmere 80 mennesker i alle aldre under temaet «God nok». På disse turene er det mye tid til lek og moro, ballspill og bading. Vi lager mat sammen og blir godt kjent. Helgen ble avsluttet med en flott gudstjeneste der Paul Daasvand var prest. Ekstra hyggelig i år var det at Jakob prest m/familie ble med på weekenden. Komiteen bestod i år av Camilla og Kim Skaara, Harald og Maria Lervik, Eva og Dag Sandnes. Knaben er for øvrig bestilt også for 2020 og menighetsweekend blir 4-6. september.

**ANNET ARBEID**

* **Mannsutvalget** har hatt sine samlinger på Menighetssenteret med andakt og foredrag om ulike tema: alt fra fortellinger fra Farsund fra før broene kom, til grunnstoffenes periodesystems 150-års markering. Leder er Bernt Arnt Heskestad sammen med Terje Nordhassel og Ivar Konradsen. Oppmøte varierer noe, med et gjennomsnitt på 10-15 personer.
* **Det er** **flere bibelgrupper** som har sine møter i hjemmene.
* **Yngresarbeid** foregår på ulike bedehus i Lista menighet, på Borhaug og i Vanse. Konfirmantene er med og hjelper Lloyd Frestad på Yngres i Vanse gjennom hele året.
* **Gullkonfirmantene** hadde samling i september. De danner selv komité for arrangementet som består av deltakelse på gudstjeneste på søndagen og festmiddag etter gudstjenesten.
* **Menighetens årsmøte** ble gjennomført i Vanse kirke etter gudstjenesten den 31. mars.

**SLUTTKOMMENTAR**

Også dette året har det vært stor aktivitet, og vi har fått så uendelig mye å takke for. Mange aktive mennesker, ansatte og frivillige medarbeidere, har bidratt til vårt felles mål «Mer himmel på jord».

Prestesituasjonen har vært preget av vakanse da vår sokneprest er sykemeldt. Vi har imidlertid hatt solide vikarer som har gjort en stor innsats og bidratt til å holde den gudstjenestelige aktiviteten i gang gjennom hele året. En stor takk rettes til dem alle.

I løpet av høstsemesteret har vi også fått ansatt ny trosopplærer, Anniken Helèn Bang-Olsen etter at Elen Kristin Meberg Seim sa opp sin stilling i sommerferien. En takk til Elen og velkommen til Anniken. Vi håper hun vil trives i det viktige arbeidet.

Menighetsrådet vil også takke Ellen Cathrine Jørgensen som er vårt ansikt utad og som Even sier «er limet vårt». Hennes jobb har hatt i seg mange ulike arbeidsoppgaver dette året, og en stor og umistelig støtte har hun også vært for vårt menighetsråd.

Til sist: Takk til alle i vår menighet - dere som ber, gir gaver, er ledere, arbeider på kontoret, som er kirketjenere, organister, klokkere, på kjøkken, arbeidere med musikk og sang, med vedlikehold, med å besøke og samtale med mennesker…Alle sammen - takk for nok et rikt år i samarbeidet.

**LA OSS STÅ SAMMEN OG GLEDE OSS I HERREN. DER ER VÅR STYRKE!**

**Lista Menighetsråd**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Dag Sandnes Ellen Cathrine Jørgensen**

**Leder Lista Menighetsråd Sekretær/daglig leder Lista**